"Ca preşedinte, voi fi garantul statului de drept şi al justiţiei independente. Sunt total împotrivă şi nu voi accepta o lege a amnistiei şi graţierii, aşa cum este ea pregătită în sertarele pesediste. Nu voi graţia niciodată pe un politician condamnat pentru acte de corupţie", a declarat Klaus Iohannis, joi, într-o conferinţă de presă.

Referitor la imunitate, liderul ACL a declarat că primul lucru la care vrea să renunţe este imunitatea preşedintelui României. "Este nevoie pentru acest lucru de discuţii cu partidele politice. Voi avea aceste discuţii şi voi solicita ferm să se renunţe la aliniatul care stabileşte că preşedintele se bucură de imunitate", a explicat Iohannis.

Totodată, candidatul ACL la alegerile prezidenţiale a lansat un atac extrem de dur la adresa contracandidatului său, Victor Ponta, pe care l-a catalogat ca fiind "un pericol" pentru România.

"Victor Ponta este un pericol pentru România, pentru democraţia din România, prin modul în care ştie să conducă propriul partid, prin felul cum reacţionează la problemele societăţii şi cum vrea să deturneze natura problemelor. Ponta e un pericol pentru economia românească, promite pomeni, dar e incapabil să prezinte un proiect de buget pentru 2015. Aceste lucruri vor duce la împovărarea populaţiei", a declarat Klaus Iohannis.

"Victor Ponta este un pericol pentru orientarea pro-occidentală, pentru orientarea euroatlantică a României, prin felul în care domnia sa face politică şi conduce Guvernul şi, Doamne fereşte, ar conduce şi statul, ne îndepărtează de idealurile care ne leagă de partenerii noştri din Europa şi SUA", a mai spus Iohannis.

"Dacă va fi ales Victor Ponta preşedinte al României, în 2015 ne aşteaptă creşteri de impozite şi taxe. Până şi CE a avertizat public România în această chestiune, există pericolul să avem o abordare care nu ne satisface în privinţa cotei unice. Există pericolul la revenire la impozitare progresivă, lucru care ar fi o eroare mare. Există, dacă ar fi ales el preşedinte, pericolul real de aservire a justiţiei corupţilor. Există pericolul clar să ne trezim cu toţi corupţii amnistiaţi şi graţiaţi", a mai spus Iohannis.